SVINGNINGER I SIRKUSBRANSJEN: Millionunderskudd for Cirkus Arnardo

- Bompassering for 37 kjøretøy blir mye penger, sier sirkusdirektør Arlid Arnardo. Men 62 år på veien har lært ham at livet byr på oppturer så vel som nedturer.

- Diesel, fergerturer og bompenger og for 37 biler blir veldig mye penger, sier sirkusdirektør Arild Arnardo. Vis mer

Publisert: Oppdatert: 16. oktober 2010 14:34 , Publisert: 16. oktober 2010 09:22

Etter et pent overskudd i 2008, gikk Cirkus Arnardo på en smell i 2009. Regnskapstallene viser at sirkuset hans tapte 1,4 millioner kroner før skatt i fjor.

- Utgiftene våre har gått opp ti millioner kroner på de siste ti årene. Diesel, fergerturer og bompenger og for 37 biler blir veldig mye penger, sier Arild Arnardo til E24 på telefon fra sin vinterbolig på Justøya.

- Vi har skrudd opp billettprisene, men vi kan jo ikke ta fra folk lysten til å gå på sirkus heller, legger han til.

Kort sesong

Det hører også med til historien at sirkuset ifjor fikk kortet ned sesongen med 14 dager.

- Antallet forestillinger på ett år varierer. Ifjor hadde artistene våre forpliktelser andre steder, så vi fikk en sen start. Men neste år blir bedre, sier Arnardo.

Han understreker likevel at rammevilkårene for sirkusdrift har blitt vanskeligere.

- Artistene våre kommer fra mange nasjoner og vi jobber oss halvt ihjel med UDI for å få dette til å fungere. Antallet dager vi kan holde på hvert år begrenses også av alle mulige skattebestemmelser - ellers blir det arbeidsgiveravgift og problemer med oppholdstillatelse, sier han.

62 år på veien

Men Arnardo har uansett ingen planer om å gi seg:

- Nei, nei, nei. Dette har vi holdt på med i 62 år, dette er livet vårt, sier han.

For øvrig hadde Cirkus Merano et resultat før skatt på 3 millioner kroner i 2009, mot 4,8 millioner i 2008.

Cirkus Agora gikk på sin side konkurs i 2008, men gjenoppsto året etter, om enn uten dyr.

Forsiden